LDC ศึกษาร่วมพันธมิตรขยายธุรกิจความงาม
LDC ศึกษาร่วมพันธมิตรขยายธุรกิจความงาม คาดผลประกอบการปี 60 ดีกว่าปีนี้หลังหยุดขยายสาขา
13 ธ.ค. 2559

นายวัฒนา ชัยวัฒน์ กรรมการผู้จัดการ บมจ. แอลดีซี เด็นทัล (LDC) เปิดเผยว่า บริษัทฯ อยู่ระหว่างศึกษาลงทุนธุรกิจความงามร่วมกับพันธมิตร โดยเป็นลักษณะความงามที่เกี่ยวเนื่องกับการทำฟัน เพราะปัจจุบันผู้บริโภคมาใช้บริการทำฟัน เพราะคาดหวังด้านรูปลักษณ์ที่ดีขึ้นด้วย ทั้งนี้คาดว่าจะได้ข้อสรุปในปี 60 
ทั้งนี้ บริษัทฯคาดผลประกอบการปี 60 จะดีกว่าปีนี้ เนื่องจากบริษัทฯหยุดการขยายสาขาเพิ่ม เพื่อที่จะเข้ามาทำการตลาดเพื่อที่จะสร้างการรับรู้ถึงแบรนด์ของบริษัทฯให้มากขึ้น และบริษัทฯจะสามารถรับรู้รายได้เต็มปีในสาขาทั้งหมด 31 แห่ง พร้อมทั้งตั้งเป้าอัตราการเข้าใช้บริการของสาขารวมทั้งหมด บริษัทตั้งเป้าจะเพิ่มเป็น 40% ในปี 60 จาก 30% ในปัจจุบัน
สำหรับการเปิดสาขาใหม่ในช่วงเริ่มแรก บริษัทฯจะรับรู้รายได้ไม่เต็มที่นัก โดยมีอัตราการเข้าใช้บริการ (utilization rate)  20% เมื่อเทียบกับสาขาเดิมที่ 35% ซึ่งเป็นไปตามรูปแบบธุรกิจที่ต้องอาศัยความเชื่อมั่น และการใช้บริการอย่างต่อเนื่อง จึงประเมินรายได้ตามสาขาใหม่ของ LDC จะใช้ระยะเวลา 3-5 ปี จึงจะถึงจุดคุ้มทุน อย่างไรก็ตามบริษัทฯยังคงมั่นใจว่าในระยะยาวการขยายสาขาอย่างต่อเนื่องครอบคลุมพื้นที่ที่มีศักยภาพทั่วประเทศนั้น จะเป็นจุดแข็งของบริษัทฯทำให้เกิด Economy of scale สนับสนุนการเติบโตของรายได้ และกำไรได้แข็งแกร่งแน่นอน
ในขณะเดียวกันบริษัทฯยังมองหาการขยายสาขาไปยังต่างประเทศเพิ่มเติมด้วย เนื่องจากลูกค้าต่างชาติมีจำนวนมากขึ้นแต่ยังไม่สามารถประเมินได้ว่าจะได้ข้อสรุปช่วงใด
 